**Király Krisztina könyvtárostanár**

5. osztályos gyerekekkel olvastuk el az írást. Érdeklődve figyelték, és nagyon rácsodálkoztak a végére. Mindenki megértette, hogy ez a fiú tulajdonképpen szerelmes Zsófiba. Érdekesek voltak az olvasás utáni spontán megnyilatkozások.
Ábel (10 éves): Amiért utálja Zsófit ez a fiú, az mind-mind teljesen normális dolog. Ezért nem kellene utálni.
Bella: Nem is utálja, csak azt mondja. Senki sem vallja be, ha szerelmes valakibe.
Nina: Azért nem vallják be, mert a többiek csúfolják érte.
Léna: Vagyunk úgy, hogy az ellenkezőjét mondjuk annak, amit gondolunk. Azért, hogy titok maradjon.

**ÓRAVÁZLAT**

magyaróra, nyelvi kompetenciák fejlesztése

**Kapitány Máté: Zsófi**

1. MÉKSZ használata

Mit jelentenek az alábbi szavak?

*félszeg, duzzog, sikkant, legmenőbb, pofákat vág*

2. Keressünk olyan igéket a szövegben, amelyek összetett szavak!

 *ugrálóvárazott, gumicsónakozott, ugrókötelezik, hátrapillantgat*

3. Milyen idejű igék ezek? (jelen)

4. Szoborjáték

Húzz egyet a szókártyák közül, s szavak nélkül jelenítsd meg, ami rajta van! (Legyél szobor!)

A szókártyákon: *pofákat vág, duzzog, összeszorítja a száját, sugdolózik, félszegen felemeli a karját*

5. „Vonzás „

Gyűjts szinonimákat az „utálom” szóhoz!

Pl.: *nem szeretem, gyűlölöm, ki nem állhatom, nem szívelem, nem kedvelem, nem bírom, taszít (irritál, zavar, elviselhetetlen)*

6. „Taszítás”

Mi az utálom ige ellentéte?

szeretem 🡪 és ennek a rokon értelmű szavai: kedvelem, bírom, szerelmes vagyok belé, vonz, stb.

7. A kérdés

Keress kérdő mondatot a szövegből!

„Kit érdekel, hogyan …?”

8. „Vonzás”

Próbáljunk új címet adni az írásműnek!

A gyerekek ötletei voltak:
Érthetetlen Végtelen szerelem Gyűlölöm vagy szeretem? Vonz és taszít Igen vagy nem Az én szerelmem
Titkos hódoló Titokzatos hódoló Végre egy mosoly!

9. Írj fogalmazást arról (5 – 10 mondat), hogy mi történt a gyerekekkel fél év múlva! A lányok Zsófi szemszögéből, a fiúk a fiú szereplő szemszögéből.

10. Igaz – hamis memóriapróba

A szövegbe pillantás nélkül döntsd el, hogy igazak vagy hamisak az alábbi állítások?

1. A fiút nem zavarja, hogy ez a lány gyorsabban fut nála.
2. Zoli a legmenőbb az osztályban.
3. Zsófinak Panka a barátnője.
4. Zsófi nagyon jó matekból.
5. Zsófinak kevés az önbizalma.
6. Zsófiék tengerparton nyaraltak.
7. Zsófi összekulcsolja a kezét, ha duzzog.
8. A fiú szerelmes ebbe a lányba.
9. A fiú utálja Zsófit.
10. Az apja sosem kiabál Zsófival.